Itt az új EELISA-pályázat, akár 15 ezer eurót is érhet egy ötlet

Március 15-ig lehet jelentkezni olyan innovatív és interdiszciplináris projektekkel, amelyek segítik a kihívásalapú tanulást.

A 10 európai egyetemet tömörítő EELISA szövetség már az 5. pályázatát írja ki közösségek támogatására. A BME alapító tagságával 2020-ban létrejött EELISA az egyetemek közösségi és tudományos összefogására ösztönzi a hallgatókat, oktatókat és kutatókat, és erre ezúttal összesen 140 ezer eurónyi támogatást szán.

Pályázatonként legfeljebb 15 ezer eurót osztanak majd ki (az előző körben még 10 ezer volt a maximum) innovatív és interdiszciplináris ötletekre.

A pályázatokat a hatás, a tanulási innováció és a megvalósíthatóság alapján értékelik.Azokat a pályamunkákat díjazzák elsősorban, amelyek segítik a kihívásalapú tanulást, hozzájárulnak az ENSZ fenntartható fejlődési céljainak eléréséhez.

Az EELISA Joint Call 5 honlapján olyan példákat említenek, mint egy, a tiszta vízhez való hozzáférés javítását célzó úttörő hackathon, a jövő vezetőinek szén-dioxid-mentesítéssel kapcsolatos képzését célzó workshop vagy a méltányosabb tudományos élet előmozdításáról szóló webinárium.

Online vagy hibrid

Fontos, hogy minden projektnek hibrid vagy online tevékenységnek kell lennie – ily módon szélesítve a potenciális résztvevők körét, egyszersmind minimalizálva az ökológiai lábnyomot –, és 2025. június 1-je után kell megvalósulnia.

A pályázáshoz itt van hasznos segédlet, de kérdéseket az eelisa@bme.hu email-címen és közvetlenül a szervezőknek is fel lehet tenni február 14-én egy Zoom-megbeszélésen (regisztráció). Február 18-án 11 órától pedig BME-s online tájékoztató is lesz a Teamsen. A pályázatok leadási határideje március 15., a hivatalos kiírás pedig itt kattintható.

Sajtókapcsolat:

* Kommunikációs Igazgatóság
* +36 1 463 2250
* kommunikacio@bme.hu

Eredeti tartalom: Budapesti Műszaki és Gazdaságtudományi Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=19201